A continuació es destaquen algunes de les novetats principals relacionades amb la responsabilitat social en els àmbits català, estatal i internacional.
Recomanacions del CRL per a empreses i persones treballadores sobre actuacions vinculades a les situacions que es puguin produir per l'efecte del coronavirus SARS-CoV-2
En resposta a l'epidèmia del SARS-CoV-2, el Consell de Relacions Laborals, com a òrgan de diàleg i de concertació social a Catalunya, ha elaborat les Recomanacions per a empreses i persones treballadores sobre actuacions vinculades a les situacions que es puguin produir per l'efecte del coronavirus SARS-CoV-2.
El document ha estat consensuat entre el Departament de Treball, Afers Socials i Famílies de la Generalitat i les organitzacions sindicals (CCOO i UGT) i empresarials (FOMENT i PIMEC) de Catalunya, que n'actualitzen els continguts constantment.
El CADS fa una crida a superar els efectes de la COVID-19 mitjançant les polítiques de sostenibilitat
El Consell Assessor per al Desenvolupament Sostenible de Catalunya (CADS) ha emès un posicionament inicial on apunta que ens trobem en un dels moments més transcendents de la història recent i alerta que, a més de la pèrdua de milers de vides humanes, la pandèmia tindrà impactes molt rellevants en els àmbits social i econòmic, sobretot per a la població més vulnerable.
Fa una crida a gestionar la nova realitat que es presenta després de la COVID-19 en clau de sostenibilitat i considera que la sortida d'aquesta crisi passa per aturar els processos de degradació de la natura; afavorir una economia que estigui al servei de les persones i que respecti els límits del planeta; finançar millor els sistemes públics de salut i d'assistència social, especialment a la gent gran; i invertir decididament en recerca.
A partir del mes de març és obligatori negociar plans d'igualtat a les empreses de més de 150 persones treballadores, així com l'obligació de tenir un registre salarial
El nou Reial decret llei 6/2019, d'1 de març, obliga les empreses de més de 50 treballadors a disposar de plans d'igualtat en què s'inclogui necessàriament una auditoria salarial.
Però aquesta obligatorietat, s'ha d'aplicar escalonadament, en funció de la dimensió de l'empresa:
A més, les empreses han de dur a terme un registre (al qual poden accedir els representants legals) amb els valors mitjans dels salaris, els complements salarials i les percepcions salarials de la plantilla, disgregats per sexe o grups professionals (d'acord amb l'article 28.2 del Reial decret llei 6/2019).
A fi de donar compliment a aquestes obligacions, el Consell de Relacions Laborals i la Direcció General d'Igualtat han posat a disposició de les empreses diferents eines.
L'Acord nacional per a l'Agenda 2030 a Catalunya és ja una realitat
El 21 de febrer, més de 300 persones van assistir a l'acte de signatura de l'Acord nacional per a l'Agenda 2030 a Catalunya i a la presentació de l'Aliança Catalunya 2030, una gran coalició de país per compartir recursos i impulsar iniciatives a favor de l'Agenda 2030.
Els propers mesos, Aliança per Catalunya vol sumar complicitats i noves adhesions arreu del territori, per això s'obre a totes les entitats del país que estiguin compromeses a treballar per assolir els 17 Objectius de Desenvolupament Sostenible (ODS).
L'acte va comptar amb la presència del president de la Generalitat, Quim Torra, i la del vicepresident del Govern i conseller d'Economia i Hisenda, Pere Aragonès, que van subscriure que Catalunya està preparada i es posa en marxa per poder transformar-se i millorar, i que s'està treballant en l'alineació dels pressupostos de la Generalitat amb els ODS.
Nova Guia per a pimes davant els Objectius de Desenvolupament Sostenible
Actualment, més del 95% del total d'empreses a Catalunya tenen menys de 10 treballadors i això les converteix en les principals fonts d'ocupació, creixement econòmic i cohesió social.
Amb aquesta premissa, Fepime Catalunya i el Col·legi d'Economistes de Catalunya van presentar la Guia per a pimes davant els Objectius de Desenvolupament Sostenible a la jornada que es va celebrar a FOMENT el passat 13 de febrer.
Aquesta guia servirà per promoure el compromís de les pimes amb l'Agenda 2030 i facilitar una eina que contribueixi a l'aplicació dels Objectius de Desenvolupament Sostenible a la gestió empresarial.
Presentació de Bfor Planet a Barcelona
El passat 30 de gener va tenir lloc a Barcelona la presentació de Bfor Planet, un esdeveniment d'abast global sobre el desenvolupament sostenible que organitza la Fira de Barcelona.
Del 22 al 23 de setembre, la capital comtal acollirà aquesta trobada internacional que reunirà líders empresarials mundials per debatre els grans reptes que té actualment la humanitat i proposar-hi solucions.
Aquesta plataforma s'ha creat per avançar en les aliances necessàries a fi d'assolir els 17 Objectius de Desenvolupament Sostenible de l'Agenda 2030.
La Moncloa obre un canal permanent i actualitzat amb recomanacions sanitàries i de salut pública
Amb motiu de l'emergència sanitària, el passat 12 de març va ser declarat l'Estat d'Alarma fins al 29 de març.
Les persones membres de l'Executiu i representants tècnics dels ministeris de Sanitat, Interior, Defensa i Transports, Mobilitat i Agenda Urbana, ofereixen diàriament informació actualitzada sobre l'estat de situació.
Alhora, s'ha posat en marxa un canal online permanent amb informació oficial del Ministeri de Sanitat adreçada als professionals sanitaris i la ciutadania en relació a recomanacions sanitàries i de salut pública d'interès general.
La Xarxa Espanyola del Pacte Mundial elabora una guia per ajudar en el lideratge empresarial front la COVID-19
El pacte Mundial de les Nacions Unides fa una crida especial per donar una resposta corporativa de la pandèmia COVID-19.
Es tracta d'una breu guia amb suggeriments per facilitar el coneixement d'actuacions possibles i per ressaltar la importància que les decisions corporatives siguin preses amb els Deu Principis del Pacte Mundial com a rerefons.
Aquesta guia neix amb la voluntat de promoure que totes les empreses prenguin mesures col·lectives per frenar el brot de COVID-19 i es mantinguin unides per facilitar la continuïtat dels negocis amb la fi d'una ràpida recuperació.
Neix la Setmana virtual de la Responsabilitat Social Global i creix la formació via streaming durant la COVID-19
Del 24 al 27 de març ha tingut lloc la 1a Setmana de la Responsabilitat Social Global, esdeveniment organitzat per l'Associació +Responsables i Ingenieria Social, SAL.
Atès que aquesta edició va estar afectada per l'aparició de la COVID-19, la trobada es va fer virtualment al cent per cent, a fi d'apropar al màxim de participants a les conferències, debats i capsules formatives de la jornada.
Els temes tractats durant aquests dies es van focalitzar en la implementació dels ODS, l'emergència climàtica, la igualtat i el teletreball.
Aquest nou context ha estat i serà un repte global per a la societat.
L'accés a la formació via streaming serà una oportunitat segura, sostenible i responsable d'arribar a tothom.
Altres entitats de responsabilitat social que han implementat aquesta formula han sigut la Xarxa Mundial del Pacte Mundial i DIRSE.
Si gnatura del protocol del segell 'Hotels Justos, socialment responsables'
El passat 26 de gener, la secretària d'Estat de Turisme va signar, en el marc de la Fira Internacional de Turisme (FITUR), el Protocol d'actuació per a la certificació d'Hotels Justos, socialment responsables" (HJSR) amb la Federació Estatal de Serveis d'UGT, la Federació de Serveis de CCOO i la Universitat de Màlaga.
El sistema de certificació d'HJSR estableix diversos requisits que proporcionen informació sobre les diferents dimensions de la responsabilitat social empresarial.
Constitueix la base per fer una valoració global d'un hotel just des d'un punt de vista laboral en relació amb els seus treballadors.
Entre les categories que s'analitzen, es destaca la relació entre empresa i treballador, l'ocupació, la salut i la seguretat en el treball, la formació, la diversitat i la igualtat d'oportunitats, i l'equitat retributiva.
Aprovat l'Acord de Declaració davant l'Emergència Climàtica i Ambiental a Espanya
El passat 21 de gener, el Consell de Ministres va aprovar l'Acord de declaració davant l'emergència climàtica i ambiental a Espanya, en què es va comprometre a adoptar 30 línies d'acció prioritàries (cinc de les quals s'han d'assolir els primers 100 dies) a fi de combatre el canvi climàtic amb polítiques transversals.
Entre aquestes mesures, es destaca la tramitació al Parlament de l'Avantprojecte de llei de canvi climàtic i transició energètica (LCCTE), en què, d'una banda, defineix el camí que cal seguir per assolir el nivell de descarbonització necessari dels diferents sectors de l'economia, a fi d'assegurar la neutralitat climàtica el 2050, i, d'altra banda, crea una assemblea ciutadana del canvi climàtic en què els joves poden participar.
Celebració de la I Setmana per a la Igualtat de Gènere
Amb motiu del Dia Internacional de les Dones, que se celebra cada 8 de març, el Ministeri d'Indústria, Comerç i Turisme del Govern de l'Estat espanyol ha organitzat un conjunt d'activitats adreçades a tot el personal per sensibilitzar-lo i promoure la igualtat de gènere.
A la trobada, s'han abordat temes com el sostre de vidre, els estereotips o la violència de gènere.
Aquestes activitats, que contribueixen a l'assoliment dels Objectius de Desenvolupament Sostenible (ODS) de l'Agenda 2030 (concretament, l'ODS 5 d'Igualtat de gènere i el 10 de Reducció de les desigualtats), se sumen a la llarga llista d'actes promoguts per instàncies nacionals i internacionals.
L'Organització Internacional del Treball elabora unes FAQS sobre els dubtes del COVID-19 i un informe sobre l'impacte en el món del treball
L'Organització Internacional del Treball (OIT) és l'única agència 'tripartida' de l'ONU que aglutina governs, ocupadors/es i treballadors/es dels 187 Estats membres a fi d'establir les normes del treball, formular polítiques i elaborar programes que promoguin el treball decent de dones i homes.
Atesos els dubtes laborals que ha plantejat l'emergència sanitària del COVID-19, el passat 27 de març va publicar un document que dona resposta a les preguntes més freqüents relacionades amb les normes internacionals del treball i aquesta pandèmia.
El document aborda la importància del diàleg social i quines poden ser les principals mesures per facilitar la recuperació, promoure l'ocupació i el treball decent.
Però també, aspectes tan rellevants com la seguretat i salut de les persones treballadores, el dret a les llicències i la modalitat de treballs especials, entre altres qüestions.
A més a més, l'OIT ha abordat l'impacte de la COVID-19 en el mon del treball en un informe publicat el passat 7 d'abril.
En ell, s'identifiquen els sectors més afectats, les regions que suportaran un major impacte i la necessitat d'adoptar mesures polítiques integrades a gran escala i de manera coordinada.
La Comissió Europea presenta el seu programa de treball pel 2020 per aconseguir una Europa justa, climàticament neutra i digital i, alhora, treballa per combatre la crisi del COVID-19.
El 29 de gener de 2020, la Comissió Europea (CE) va adoptar el Programa de treball per al 2020, en què figuren les mesures que es posaran en marxa perquè, mitjançant les orientacions polítiques establertes per la presidenta Ursula von der Leyen, es puguin obtenir beneficis tangibles per a la ciutadania, les empreses i la societat europea.
Algunes d'aquestes grans mesures que es negociaran i s'aplicaran en cooperació amb el Parlament Europeu, els estats membres i altres interlocutors s'orienten a fer realitat la transició per a una Europa justa, climàticament neutra i digital.
Entre aquestes grans mesures es destaca el Pacte Verd Europeu, que pretén aconseguir que Europa sigui un territori climàticament neutre d'aquí a 2050; protegir la vida humana, els animals i les plantes, reduint la contaminació; ajudar les empreses a convertir-se en líders mundials en tecnologies i productes nets, i contribuir a garantir una transició justa i integradora.
A banda d'aquest nou programa de treball i des de l'inici de la crisi del COVID-19, la CE també treballa en diferents fronts per combatre el virus i les conseqüències que se'n deriven.
En aquest espai web hi ha un recull de les principals accions de la UE per fer front a la lluita contra aquesta pandèmia.
Presentació de l'Informe SOER 2020 d'avaluació ambiental
L'Agència Europea de Medi Ambient (AEMA) ha publicat la sisena edició de l'Informe SOER 2020, l'avaluació ambiental més completa que es fa a Europa cada cinc anys.
L'Informe proporciona una visió clara de la situació d'Europa en relació amb el compliment dels objectius polítics establerts per al 2020 i 2030, i també amb el propòsit d'assolir el 2050 un futur sostenible amb baixes emissions de carboni.
També, assenyala que a Europa ja s'ha aconseguit un progrés significatiu en les últimes dues dècades en termes de mitigació del canvi climàtic, atès que s'han reduït les emissions de gasos amb efecte hivernacle, però, tot i això, fa una crida a la reflexió i a la presa de mesures urgents:
"Europa no aconseguirà els seus objectius el 2030 si no es prenen mesures urgents durant els propers deu anys a fi d'actuar davant l'elevada taxa de pèrdua de biodiversitat, les repercussions —que cada vegada augmenten més— del canvi climàtic i la sobreexplotació dels recursos naturals."
Estratègia Europea per a la igualtat de gènere 2020-2025
La Comissió Europea (CE) va presentar el 5 de març l' Estratègia per la igualtat entre dones i homes a Europa 2020-2025.
Mitjançant aquesta Estratègia, la Comissió estableix unes mesures per garantir que s'inclogui la igualtat de gènere en tots els àmbits polítics de la UE, però també indicacions per saber com s'ha d'actuar per aconseguir que Europa ofereixi les mateixes oportunitats a tots els que comparteixen les mateixes aspiracions, siguin homes o dones.
Entre altres accions, l'Estratègia inclou mesures jurídiques per penalitzar la violència contra les dones i posa en marxa una consulta pública sobre la transparència salarial (en aquest sentit, assenyala que a finals del 2020 es presentaran més mesures).
A més, aprova la proposta sobre l'equilibri de gènere en els consells d'administració i promou la participació de les dones en la política, fins i tot en la de les eleccions del Parlament Europeu del 2024 i en la de la mateixa CE.
En aquest darrer punt, destaca el compromís d'arribar a un equilibri de gènere del 50% en tots els nivells de l'Administració europea a finals del 2024.
Aquest nou full de ruta arriba just després del Dia Europeu per la Igualtat Salarial entre Dones i Homes, que es va celebrar el 22 de febrer i que ens recorda que, concretament a Catalunya, les dones cobren un 23% menys que els homes i continuen treballant, gairebé dos mesos, de manera gratuïta tots els anys.
Segons un estudi realitzat per l'ACT es considera que el contingut de les memòries de sostenibilitat de les empreses europees és insuficient
Segons un estudi elaborat per Aliança per a la Transparència Corporativa (ACT), en què analitza 1.000 memòries d'empreses europees a fi d'examinar la informació no financera que contenen, les dades d'aquests documents no són prou específiques i, per tant, no es pot comprendre l'activitat que cada empresa du a terme en matèria de sostenibilitat.
Les dades que s'obtenen estan relacionades amb les polítiques i compromisos generals que prenen, però no amb fites concretes.
Només el 22% d'aquestes empreses proporciona indicadors clau de rendiment.
Les conclusions d'aquest estudi serviran per reflexionar i revisar els continguts de la Directiva 2014/95 sobre informació no financera i diversitat, però també per qüestionar-se que el veritable repte, si és possible, és aconseguir un canvi ambiental i social profund a escala mundial amb la rapidesa que es necessita.
La legislació per si mateixa no ho està aconseguint i, segons el Grup Intergovernamental d'Experts sobre el Canvi Climàtic de les Nacions Unides, només queda una dècada per evitar un canvi climàtic amb greus conseqüències.
La Comissió Europea proposa la Llei de clima europea i obre una consulta sobre el Pacte Europeu sobre el Clima
La Comissió Europea (CE) va presentar el passat 4 de març una proposta per incorporar a la legislació el compromís polític de la Unió Europea (UE) per arribar a ser climàticament neutra abans del 2050, a fi de protegir el planeta i la població.
La Llei de clima europea fixa, doncs, aquest objectiu per al 2050 i orienta totes les polítiques de la UE cap a aquesta fita, a més d'oferir una previsió de les actuacions que les autoritats públiques, les empreses i els ciutadans han de dur a terme.
Al mateix temps, la Comissió obre una consulta pública sobre el futur Pacte Europeu sobre el Clima perquè la població participi en l'elaboració d'aquest document.
En darrer terme, cal destacar que la CE va anunciar el passat 17 de febrer que invertia 101,2 milions d'euros en deu projectes en el marc del programa pel medi ambient i l'acció climàtica, també anomenat LIFE.
Mitjançant aquest finançament, la CE dona suport a aquests projectes ambientals i climàtics a gran escala en nou estats membres, els quals ajudaran en la transició cap a una Europa que apliqui l'economia sostenible i assoleixi la neutralitat climàtica.
Aquests projectes s'apliquen a Xipre, Estònia, França, Grècia, Irlanda, Letònia, Eslovàquia, Txèquia i Espanya.